**Zakon o Prijestonici**

 (Radna verzija)

 I - OSNOVNE ODREDBE

Član 1

 Prijestonica je grad svih građana Crne Gore. Prijestonica Crne Gore je Cetinje. Cetinje je kulturni, istorijski, naučni i duhovni centar Crne Gore i jedinica lokalne samouprave sa posebnim statusom.

Član 2

 Pojedine državne funkcije vrše se u Prijestonici.

Član 3

 Prijestonica obuhvata teritoriju opštine Cetinje utvrđenu zakonom.

Član 4

 Zbog posebnog značaja koji Prijestonica ima za Crnu Goru, obezbjeđuje se usklađenost vršenja poslova iz nadležnosti državnih organa i organa Prijestonice i to posebno u odnosu na:

 - stvaranje uslova za razvoj Prijestonice - predstavljanje i promovisanje Prijestonice - predstavljanje Prijestonice u poslovima međudržavne i međunarodne saradnje - organizovanje proslava državnog karaktera.

Član 5

 Kao jedinica lokalne samouprave sa posebnim statusom obezbjeđuje se decentralizacija poslova koji su od neposrednog interesa za građane Cetinja kroz proširivanje samoupravnih poslova Prijestonice, kao i povjeravanje, odnosno prenošenje pojedinih poslova države Prijestonici čime se poboljšava kvalitet neposrednog zadovoljavanja potreba građana.

Član 6

 U prostornim planovima Crne Gore i Prijestonice obezbjeđuje se usklađenost namjene i korišćenja prostora za rad organa i organizacija čije je sjedište u Prijestonici, kao i za predstavništva međunarodnih organizacija.

Član 7

 Pravno ili fizičko lice, kao vlasnik nepokretnosti koja se nalazi na području istorijskog jezgra Prijestonice ( u daljem tekstu vlasnik nepokretnosti ) koji namjerava da proda nepokretnosti, dužan je da nepokretnost prethodno ponudi Prijestonici. Prijestonica će se o ponudi iz stava 1 ovog člana izjasniti najkasnije u roku od 30 dana od dana dostavljanja ponude. U slučaju da Prijestonica ne prihvati ponudu iz stava 1 ovog člana, vlasnik nepokretnosti ne može prodati nepokretnost drugom licu pod povoljnijim uslovima od uslova kojima je ponudio Prijestonici. Ugovor zaključen suprotno stavu 1 i 2 ovog člana ništavan je.

Član 8

 Prijestonica i organi Prijestonice imaju pečat, u skladu sa zakonom. Pored sadržine propisane zakonom, pečat sadrži i naziv Prijestonice.

Član 9

 Odredbe Zakona o lokalnoj samoupravi primjenjuju se i na Prijestonicu, ukoliko ovim zakonom nije drugačije određeno.

 II - SIMBOLI PRIJESTONICE

Član 10

 Prijestonica ima simbole, u skladu sa zakonom.

Član 11

 Prijestonica ima praznik - dan Prijestonice u skladu sa Statutom. Način obilježavanja dana Prijestonice utvrđuje se posebnom odlukom Skupštine Prijestonice.

 III - POSEBNE ODREDBE

Član 12

 U Prijestonici je rezidencija Predsjednika Crne Gore. U Prijestonici je sjedište Ustavnog, Vrhovnog, Apelacionog i Upravnog suda Crne Gore. U Prijestonici je sjedište nadležnih državnih organa za vanjske poslove, poslove nauke, poslove kulture, Univerziteta umjetnosti, Istorijskog instituta, Instituta za crnogorski jezik i književnost i Matice crnogorske.

Član 13

 U Prijestonici se održava prva sjednica redovnih zasijedanja Skupštine Crne Gore ( u daljem tekstu: Skupština).

Član 14

 Diplomatsko - konzularna i druga predstavništva i međunarodne organizacije mogu imati sjedište u Prijestonici.

Član 15

 Objekti od istorijskog i kulturnog značaja na teritoriji Prijestonice, u kojima svoje poslove vrše državni organi, koriste se na način i pod uslovima koje propiše Vlada.

Član 16

 Licima koja imaju izuzetne zasluge za razvoj Prijestonice kao i licima koja su svojim stvaralačkim ostvarenjima doprinijela ugledu i afirmaciji Prijestonice, Skupština Prijestonice može dodijeliti zvanje počasnog građanina. Uslovi, postupak i način dodjeljivanja zvanja počasnog građanina uređuju se Statutom Prijestonice.

Član 17

 Prijestonica ustanovljava javna priznanja za uspjehe koji doprinose razvoju i promovisanju interesa Prijestonice . Javna priznanja Prijestonice su nagrada, povelja, medalja i pokroviteljstvo Prijestonice. Javna priznanja se mogu dodjeljivati i stranim državljanima, prijateljskim gradovima i organizacijama drugih država. Uslovi, postupak i način dodjeljivanja javnih priznanja iz stava 2 ovog člana uređuje se Statutom Prijestonice.

 IV - ORGANIZACIJA PRIJESTONICE

Član 18

 Organizacija i rad organa Prijestonice uređuje se Statutom i drugim propisima u skladu sa zakonom.

Član 19

 Organi Prijestonice su Skupština Prijestonice i Gradonačelnik Prijestonice.

Član 20

 Skupština Prijestonice je predstavnički organ građana Prijestonice. Odbornike u Skupštini Prijestonice biraju građani na osnovu opšteg i jednakog biračkog prava na slobodnim i neposrednim izborima, u skladu sa zakonom.

Član 21

 Predsjednika Skupštine Prijestonice bira Skupština Prijestonice iz reda odbornika. Predsjednik Skupštine Prijestonice bira se većinom glasova ukupnog broja odbornika, u skladu sa zakonom. Funkcija predsjednika Skupštine Prijestonice je po pravilu volonterska. Mandat predsjednika Skupštine Prijestonice traje koliko i mandat Skupštine Prijestonice.

Član 22

 Skupština Prijestonice ima sekretara. Sekretara imenuje Skupština Prijestonice, na prijedlog predsjednika Skupštine Prijestonice, u skladu sa zakonom.

Član 23

 Gradonačelnik Prijestonice je izvršni organ Prijestonice. Gradonačelnika bira Skupština, iz reda odbornika na period od 4 godine, većinom glasova ukupnog broja odbornika, u skladu sa zakonom.

Član 24

 Pored poslova utvrđenih zakonom za predsjednika opština, gradonačelnik Prijestonice obavlja i sljedeće poslove: - Utvrđuje smjernice za ostvarivanje planova i programa razvoja Prijestonice. - Utvrđuje godišnji program i namjenu sredstava obezbijeđenih u skladu sa odredbom članom 37 stav 3 ovog Zakona. - Prati sprovođenje programa razvoja i rada javnih službi čiji je osnivač Prijestonica i predlaže, odnosno preduzima mjere kojima se obezbjeđuju uslovi za njihovo funkcionisanje; - Daje saglasnost na akt kojim se utvđuje broj i struktura zaposlenih u javnim službama koji se finansiraju iz budžeta Prijestonice; - Učestvuje u radu Vlade kada se raspravlja o pitanjima koja su od interesa za razvoj Prijestonice; - Vrši i druge poslove utvrđene zakonom, Statutom Prijestonice i drugim aktima.

Član 25

 Za vršenje poslova lokalne uprave obrazuju se organi uprave Prijestonice. Organima uprave Prijestonice iz stava 1 ovog člana rukovodi gradonačelnik.

Član 26

 Gradonačelnik Prijestonice predlaže Vladi projekte koji se odnose na ekonomske, socijalne, kulturne i druge oblasti od značaja za razvoj Prijestonice.

Član 27

 Gradonačelnik Prijestonice imenuje predstavnika Prijestonice u organe upravljanja institucija sa sjedištem na Cetinju i javnih službi čiji je osnivač država.

Član 28

 Gradonačelnik Prijestonice može imati jednog ili više zamjenika. Zamjenika gradonačelnika Prijestonice imenuje i razrješava gradonačelnik Prijestonice uz saglasnost Skupštine. Zamjenik gradonačelnika Prijestonice zamjenjuje gradonačelnika Prijestonice u slučaju njegove odsutnosti ili spriječenosti i vrši druge poslove koje mu gradonačelnik Prijestonice povjeri. Mandat zamjenika gradonačelnika Prijestonice traje koliko i mandat gradonačelnika Prijestonice.

Član 29

Prijestonica ima Senat.

 Senat zauzima stavove, daje prijedloge i mišljenja državnim organima i organima Prijestonice o pitanjima značajnim za ekonomski, kulturni, istorijski, ekološki, turistički razvoj Prijestonice.

Na prijedlog gradonačelnika, Senat utvrđuje godišnje razvojne programe Prijestonice, koji se finansiraju iz Fonda za razvoj Prijestonice uz prethodno mišljenje Skupštine Prijestonice. Senat raspolaže sredstvima Fonda za razvojne aktivnosti Prijestonice, definisanim članom 37. stav 2. ovog Zakona.

Član 30

 Senat Prijestonice čine:

 - Predsjednik Crne Gore, - Predsjednik Skupštine Crne Gore, - Predsjednik Vlade Crne Gore, - Predsjednik Vrhovnog suda, - Predsjednik Ustavnog suda, - Gradonačelnik Prijestonice Cetinje, - Predsjednik Skupštine Prijestonice, - Gradonačelnik Glavnog grada Podgorice, - Predsjednik upravnog odbora Zajednice opština Crne Gore, - predstavnik građana i - - predstavnik nevladinog sektora.

Član 31

 Senatom predsjedava član Senata koji se bira na način i postupak utvrđen Statutom Senata. Predstavnika građana u Senatu bira Skupština Prijestonice na način i postupak utvrđen Statutom Prijestonice. Predstavnik nevladinog sektora u Senatu bira se na način i postupak utvrđen Statutom Prijestnice. Predstavnicima građana i nevladinog sektora mandat traje 2 godine.

Član 32

Senat ima Izvršni odbor kao izvršni organ Senata. Predsjednik Izvršnog odbora Senata je gradonačelnik Prijestonice. Način, postupak i izbor članova Izvršnog odbora i njegove nadležnosti utvrđuju se Statutom Senata Prijestonice.

Član 33

 Sredstva za rad Senata obezbjeđuju se u budžetu Crne Gore. Stručne i administrativne poslove za potrebe Senata obavlja stručna služba Senata. Senat donosi Statut i Poslovnik o radu, kojim se bliže uređuje način rada i odlučivanja kao i druga pitanja od značaja za rad Senata.

 V - FINANSIRANJE PRIJESTONICE

Član 34

 Na pitanja finansiranja Prijestonice primjenjuju se odredbe Zakona o finansiranju lokalne samouprave.

Član 35

 U skladu sa decentralizacijom i proširivanjem nadležnosti Prijestonice, obezbjeđuju se dodatni sopstveni prihodi za finansiranje poslova lokalne samouprave.

Član 36

 U skladu sa Zakonom o lokalnoj samoupravi država će iz svojih budžetskih sredstava finansirati vršenje prenesenih i povjerenih poslova Prijestonice.

Član 37

U cilju obezbjeđivanja finansijskih sredstava za razvojne aktivnosti Prijestonice formira se namjenski fond - Fond za razvoj Prijestonice (u daljem tekstu: Fond). Sredstva Fonda čini 10% projektovane vrijednosti Kapitalnog budžeta Crne Gore za svaku budžetsku godinu.

 Sredstva Fonda se obezbjeđuju iz doprinosa u visini od 0,2% na teret poslodavca koji obveznik osiguranja od nezaposlenosti obračunava na osnovicu koja se odnosi na taj doprinos.

Član 38

 Sredstva fonda se mogu prikupljati i putem donacija i poklona.

 VI - PRELAZNE I ZAVRŠNE ODREDBE

Član 39

 Odredba iz člana 37. stav 2. ovog zakona primjenjivace se počev od Budžeta Crne Gore za 2014. godinu zaključno sa Budžetom Crne Gore za 2020. godinu.

Obračun zarada zaposlenima u Crnoj Gori, uvećan za obavezni doprinos definisan članom 37, stav 3. ovog Zakona, primjenjuje se od 01.01.2014. godine.

Član 40

Statut, Poslovnik o radu, akt o unutrašnjoj organizaciji i sistematizaciji radnih mjesta Senata i druga akta donijeće se u roku od 60 dana od dana stupanja na snagu ovog Zakona.

Član 41

Danom stupanja na snagu ovog Zakona prestaje da važi Zakon o Prijestonici (Silužbeni list CG broj 47/08)

Član 42

 Ovaj Zakon stupa na snagu osmog dana od dana objavljivanja u Službenom listu Crne Gore.